text: Линдзи Греъм: Да се унищожи самата Северна Корея - Свят | Vesti.bg
  Днес САЩ забраниха пътуването за гражданите си до Северна Корея от 1 септември
  3 август 2017, 20:46, oбновена в 21:20
  "Ние не сме ваш враг, ние не сме заплаха, но вие представлявате неприемлива заплаха за нас и ние трябва да отговорим", гласи изразената вчера от Рекс Тилърсън, държавния секретар на САЩ, позиция по отношение на Северна Корея.
  Според публикация в днешния брой на "Уол Стрийт Джърнъл" (Wall Street Journal) някакъв вид военен удар срещу КНДР е неизбежен, освен ако Китай не предприеме мерки за смяна на режима в Пхенян и прекратяване на севернокорейската ядрена програма.
  Бегълка от Северна Корея трогна света с историята си
  Напрежението между двете държави расте. През тази седмица американски сенатор разкри, че президентът Доналд Тръмп е готов да обяви война, за да не позволи на режима на Ким Чен Ун да създаде междуконтинентални балистични ракети.
  Влиятелният републиканец Линдзи Греъм заяви пред NBC, че "има военно решение. Да се унищожи програмата на Северна Корея и самата Северна Корея", като добави, че Тръмп го е уверил, че е готов да действа.
  Днес САЩ забраниха пътуването за гражданите си до Северна Корея от 1 септември.
  "Държавният департамент реши, че високият риск от арестуване и дългосрочно задържане на граждани на САЩ представлява непосредствена опасност за американците, които пътуват до Корейската народно-демократична република (КНДР)", гласи официалната позиция на министерството на външните работи на САЩ.
  "Всички паспорти от Съединените щати са обявени за невалидни за пътуване до или през КНДР, освен ако не са специално заверени за тази цел", се посочва в съобщението.
  Според Агенцията за военно разузнаване на САЩ до края на тази или най-късно през следващата година Северна Корея ще разполага с балистична ракета, способна да достигне американска територия, носейки ядрено оръжие.
  Във вторник Пентагонът обяви, че ще дислоцира нови 2 ескадрили изтребители F-16 в Южна Корея за период от 4 месеца.
  Преди ден командирът на американските Военновъздушни сили в района на Тихия океан ген. Терънс О'Шонеси заяви, че САЩ и техните съюзници са готови да използват "бърза, смъртоносна и съкрушителна сила" срещу Северна Корея, ако им бъде наредено.
  Вчера във военновъздушната база "Ванденберг" в Калифорния беше проведен изненадващ тест на невъоръжена междуконтинентална балистична ракета "Минътмен III". Обикновено за такива изпитания се съобщава седмици или дори месеци по-рано.
  Всичко това се случва, след като в събота КНДР съобщи за успешно изстрелване на междуконтинентална балистична ракета "Хуасон-14". Достигнатата максимална височина на полета беше 3725 километра. Ракетата падна в Японско море, в изключителната икономическа зона на Япония, само на 150 км западно от остров Хокайдо.
  Според японските военни, височината на полета, в сравнение с предишния тестови опит, извършен на 4 юли, се е увеличила с почти 1000 километра, а ракетата се намирала във въздуха с 5 минути повече.
  За сравнение максималната височина на полета на балистичните междуконтинентални ракети е около 2000 километра.
  Все пак тестът не може да се окачестви като успешен, тъй като обшивката на севернокорейската ракетата се разпадна по време на полета.